Az észt műsorsugárzó, az ERR 2014. december 4-én hozta nyilvánosságra a 2015-ös Eurovíziós Dalfesztivál észtországi előválogatójába, az Eesti Laul-ba beválogatott 20 versenydal listáját. A verseny két elődöntőből és egy döntőből állt. A "Goodbye to Yesterday" című dalt először február 14-én, a műsor második elődöntőjében adták elő, fellépési sorrendben ötödikként. Az elődöntőben maximális 20 pontot szerzett, így első helyen jutott tovább a döntőbe. A döntőt február 21-én rendezték a Nordea Concert Hall-ban, Tallinnban tíz produkció részvételével. A végeredményt a zsűri és a nézői szavazatok együttese alakította ki. Elina Born és Stig Rästa dala a zsűritől a maximális 10 pontot kapta, így elsőként került be a hármas szuperfináléba. A közönségszavazás során rekordmennyiségű 44974 szavazatot kaptak, ami a telefonos voksok 79%-át tette ki, így ők nyerték a dalválasztóműsort és a jogot Észtország képviselésére a 60. Eurovíziós Dalfesztiválon.